代人上鄭相生日三首 壽燭
作者：張綱
朝代：宋

paragraphs: 凝香紅蠟大如椽，華堂兩兩排金蓮。
漏澀銅壺寒夜永，光搖翠幄爭春妍。
蘭膏芳苡何足道，簾卷香風碧煙裊。
霜蛾勿用拂麟鬚，合就仙丹會難老。
我公身依日月光，不假仙丹亦壽康。
煌煌神燭照天下，光焰何止萬丈長。
世間爝火知無助，想像丹輝爭欲賦。
可憐賤士老不才，短檠見跋無佳句。